Fita se appèlaansoek oor rookverbod aangehoor(Argieffoto: Unsplash) Die Noord-Gautengse hooggeregshof het Woensdag die Fair-Trade Independent Tobacco Association (Fita) se aansoek om verlof tot appèl aangehoor. Dít ná sy aansoek om die regering se verbod op die verkoop van tabakprodukte ter syde te laat stel, met koste van die hand gewys. Die hof sal na verwagting volgende week oor die aansoek beslis, het Sinenhlanhla Mnguni, voorsitter van Fita, gesê. Fita het aansoek gedoen om verlof om direk by die hoogste hof van appèl te appelleer. Dit volg nadat ŉ volbank regters, onder wie Dunstan Mlambo, die Gautengse regter-president, sy aansoek om die verbod ter syde te stel, van die hand gewys het. Die hof het ten gunste van ŉ meerderheid van Nkosazana Dlamini-Zuma, minister van samewerkende regering, se regsargumente beslis. Fita het egter aangevoer dat die logiese grondslag waarop die verbod gegrond is, naamlik om te verhoed dat gesondheidsdienste oorweldig word met rokers wat ernstige Covid-19-simptome het, wegval as die bevolking aanhou rook. ŉ Studie wat aan die hof voorgelê is, het getoon dat 90% van rokers aanhou rook het sedert die verkoop van sigarette op 27 Maart verbied is. Fita voer aan die verbod is irrasioneel en daarom ongeldig. Hy het in sy aansoek tot appèl aangevoer dat die hof ŉ fout begaan het deur vol te hou dat rasionaliteit die strengste toets in die wet is. Die tabakverbod word ook deur die land se grootste sigaretvervaardiger, British American Tobacco SA (Batsa), teengestaan. Die Wes-Kaapse hooggeregshof het dié saak tot vroeg in Augustus uitgestel om staatsprokureurs die geleentheid te gee om op die finale beëdigde verklarings wat deur Batsa ingedien is, te reageer. Dit sluit in ŉ verklaring van ŉ Britse kenner oor respiratoriese gesondheid, wat volhou dat daar geen bewyse is dat rokers sieker word van Covid-19 nie. Onlangse studies bevind ook dat die teendeel eerder waar is. Suid-Afrika is die enigste land wat ŉ verbod het teen sigaret- en tabakverkope in ŉ poging om die verspreiding van die virus te beveg.